
A Vardar-zóna egy peperites bazalt előfordulásának vizsgálata (Doboj Jug, Bosznia-Hercegovina)

Észak-Bosznia-Hercegovina területén, a Belső-Dinaridákban fekvő Ozren-hegység nemcsak politikailag, de tektonikailag is a határhelyzetűnek tekinthető; a Zágráb-Tuzla-vonal mentén érintkezik egymással két ofiolitos melanzsból álló övezet: a Dinári-ofiolitöv és a Nyugati-Vardar-zóna. A munkámban vizsgált terület ez utóbbiban található, Doboj városától délre. Az ott előforduló triász, párnaláva kifejlődésű bazalt megjelenése jelentős hasonlóságot mutat a Dinári-ofiolitövből jól ismert peperites fáciesű kifejlődésekkel (Kiss et al.,2011). Mivel - szemben azzal a zónával- a Vardar-zónából nem írtak le részletesen korábban peperites kifejlődést, dolgozatom e jelenség részletes jellemzésére és a belőle levonható következtetések fontosságára összpontosít.
A feltárásban peperites fácésű, erőteljesen átalakult, kalciterekkel átjárt bazalt és a vele keveredett vörös színű üledékes kőzet jelenik meg, ami mellett egy vető mentén zöld színű, tömött illeszkedésű párnaláva fáciesű, spilitesedett bazalt jelenik meg. A petrográfiai vizsgálatok során megfigyelhető volt a kőzet interszertális szövete, s benne az óceánaljzati metamorfózis hatására teljesen albitosodott-kloritosodott hipidiomorf plagioklászok; a széttagolt, repedezett augitos összetételű piroxének; hematit; és a kloritosodott alapanyag. A peperitnél megfigyelhetőek még jelentősebb limonit, limonitosodott hematit kristályok. A bazalttal keveredő üledékes kőzetben albit és piroxén törmelékek jelennek meg orientáltan a kalcitos, limonitos mátrixban, melyek alátámasztják a nem konszolidált üledék és a láva keveredését a vulkáni folyamatok során. A minták teljeskőzet és klinopiroxén kémiai összetételéből következtethetően a vulkanizmus lemezen belüli alkáli bazaltos magmás működéshez köthető. A Dinári-ofiolitövböl származó hasonló korú peperitek petrográfiai jellemzői alapján a vizsgált mintáknak a másik övvel való rokonsága megcáfolható. Ezt alátámasztják a rendelkezésre álló teljeskőzet kémiai adatok is, melyek előrehaladott riftesedési környezetet reprezentálnak. Hasonló peperites fáciesű feltárást a Nyugati-Vardar-zónabeli Északi-Kozara hegységben is felfedeztek, ám ennek kora késő krétára datálható, valamint képződése szigetív mögötti medencéhez köthető. A fenti megfigyelések alapján az Ozren-hegység ofiolitos masszívumának akkréciós melanzsában található, szubmarin, lemezen belüli alkáli bazaltos vulkanizmus a Nyugati-Vardar-zóna fejlődésének egy új fázisába enged bepillantást.



